|  |
| --- |
| Lavere registreringsafgift har givet danskerne mere bil for pengene |
| Registreringsafgift**:** Siden 2015 er der gennemført en række lempelser af registreringsafgiften, som har givet danskerne mere bil for pengene. Bilkøberne har brugt en del af den lavere afgift til at bevæge sig højere op i bilsegmenterne. |

|  |
| --- |
| Aktuelle skattetal24. maj 2018 |

De seneste års lempelser og omlægninger af bilbeskatningen, *jf. boks 1*, har medvirket til at ændre danskernes bilforbrug og give danskerne mere bil for pengene.

Det skyldes ikke mindst, at den gennemsnitlige registreringsafgift i perioden fra 2015-18, hvor de tre bilpakker er blevet fremlagt og vedtaget, er blevet markant lavere.

Zoomer man eksempelvis ind på varianter af bilmodellen Volkswagen Passat betalte danskerne i den betragtede periode ca. 71.000 kr. mindre i registreringsafgift, *jf. figur 1.*

Det samme er tilfældet med en anden af de mest populære bilmodeller blandt danskerne, Citroen Grand C4 Picasso, som er faldet ca. 44.000 kr. i gennemsnitlig registreringsafgift.

|  |
| --- |
| Figur . Gennemsnitlig registreringsafgift i perioden 2015-18 |
|  |
|  |
|  |
|  |
|  |
| Anm.: De udvalgte modeller er de mest solgte nyregistrerede bilmodeller i segmenterne *Stor, SUV* og *MPV* i december 2017-februar 2018. For de enkelte bilmodeller er den gennemsnitlige registreringsafgift indhentet fra DMR i december 2014-februar 2015 og december 2017-februar 2018. Det bemærkes, at der for hver bilmodel findes mange forskellige varianter, som kan have andre gennemsnitlige afgiftsændringer, end de her viste. Tal er afrundet til nærmeste 1.000 kr.Kilde: Skatteministeriet, Bilstatistik.dk, Det Digitale Motorregister (DMR). |

### Højere op i bilsegmenterne

Skiftet i bilforbruget afspejles bl.a. ved, at danskernes bilkøb i de øvre bilsegmenter er steget markant efter lempelserne af registreringsafgiften, *jf. figur 2.*

Bilkøbet i segmenterne *stor* (herunder *premium*), *SUV* og *MPV* udgjorde tilsammen således ca. 45 pct. af samtlige bilkøb i perioden umiddelbart efter den seneste afgiftslempelse i september 2017.

Det er en stigning på knap 20 pct.-point sammenlignet med perioden før den første af de tre seneste afgiftslempelser aftalt på Finansloven for 2016.

|  |
| --- |
| Figur . Danskernes bilkøb fordelt på udvalgte bilsegmenter |
|  |
|  |
|  |
|  |
|  |
| Anm.: Figuren viser nyregistrerede personbiler fordelt på udvalgte bilsegmenter for perioden december 2014-februar 2015 og december 2017-februar 2018. Bilsegmenterne *øvrige, luksus* og *sport* er udeladt, da disse segmenter udgør en mindre og nogenlunde konstant andel af det samlede bilkøb den betragtede periode. Segmentet *premium* er indeholdt i segmentet *stor.* Kilde: Skatteministeriet, Bilstatistik.dk. |

Eksempelvis udgjorde biler i bilsegmentet *SUV* næsten 25 pct. af danskernes samlede bilkøb svarende til en stigning på ca. 17 pct.-point i den betragtede periode.

Bilerne i de højere segmenter er typisk også mere trafiksikre. Eksempelvis får de i højere grad fradrag på baggrund af de såkaldte Euro NCAP sikkerhedstest.Mens der er sket en vækst i købet i de højere bilsegmenter, køber danskerne færre af de små og mellemstore biler.

Andelen af solgte biler i segmenterne *mikro*, *lille* og *mellem* er således faldet med ca. 20 pct.-point i den betragtede periode.[[1]](#footnote-1)

|  |
| --- |
| Boks 1. Gennemførte lempelser af registreringsafgiften siden 2015 |
|  |
|  |
| Registreringsafgiften er blevet lempet tre gange i perioden 2015-18. Først blev den høje sats sat ned fra 180 pct. til 150 pct. som led i FL16. Dernæst blev grænsen for, hvornår en ny bil pålægges den høje sats – det såkaldte skalaknæk – forhøjet med 22.000 kr. for personbiler på FL17. Endelig blev registreringsafgiften lempet yderligere i forbindelse med *Aftale om Omlægning af bilafgifterne* i september 2017. Blandt andet blev den lave sats sat ned fra 105 pct. til 85 pct., og skalaknækket hævet med yderligere 78.500 kr., så grænsen for, hvornår der skal betales høj sats udgjorde 185.100 kr. (2017-niveau). |
|  |
|  |
|  |

|  |  |
| --- | --- |
|  |  |
|  |  |  |
| Skatteministeriet/Ministry of TaxationNicolai Eigtveds Gade 28DK 1402 – København KTelefon +45 3392 3392Mail skm@skm.dkwww.skm.dk |  | Skatteministeriet udgiver løbende mindre publikationer i formatet Aktuelle skattetal. Aktuelle skattetal sætter fokus på aktuelle skatteøkonomiske emner og er typisk bygget op omkring én nyhed.Aktuelle skattetal henvender sig eksempelvis til journalister, undervisere, interesseorganisationer og andre med interesse for skattepolitik og skatteøkonomiske forhold. |
|  |

1. En del af dette fald i antallet af nyregistreringer i perioden for så vidt angår biler i segmentet *mikro* skal også ses i lyset af, at der skete en hamstring af denne type biler forud for udmøntningen af *Aftale om Omlægning af bilafgifterne* fra september 2017. [↑](#footnote-ref-1)